kardosdrur/scandi-wiki huggingface dataset:
Heinrich von Ewald

Georg Heinrich August Ewald (født 16. november 1803 i Göttingen, død 4. maj 1875) var en tysk orientalist og bibelfortolker. 

Allerede som student skrev Ewald Die Composition der Genesis (1823); 1827, da han blev professor i Göttingen, udkom hans Kritische Grammatik der hebräischen Sprache, der havde mange væsentlige fortrin for alle tidligere hebraiske grammatikker, og som han oftere udgav paa ny, udvidet og forbedret (8. udgave 1870: Ausfürliches Lehrbuch der hebräischen Sprache) ligesom en Hebräische Sprachlehre für Anfänger (4. udgave 1874). 

Ewald blev 1835 første professor i de orientalske sprog i Göttingen; men allerede 1837 fik han og 6 andre professorer, der nægtede regeringen ret til at hæve forfatningen, afsked. Ewald gik nu til London for, ligesom tidligere på flere rejser, blandt andet i Italien, at studere østerlandske håndskrifter; i 1838 blev han professor i Tübingen. 

1848 kaldtes Ewald atter tilbage til Göttingen som professor. Da Hannover 1866 indlemmedes i Preussen, nægtede Ewald 1867 at aflægge hyldingsed og blev derfor afskediget. I sin heftige opposition kastede Ewald sig ind i det politiske liv, valgtes maj 1869 som medlem for byen Hannover til tyske rigsdag og udtalte sig i tale og skrift ofte med stor voldsomhed og bitterhed. 

Ewald var medstifter af Zeitschrift für die Kunde des Morgenlandes der siden gik over til Zeitschrift der Deutschen Morgenländischen Gesellschaft. 1849-65 udgav han Jahrbücher der biblischen Wissenschaft. I disse tidsskrifter og de forskellige skrifter, Videnskabernes Selskab i Göttingen udgiver, har Ewald skrevet mange afhandlinger. Ewald har som universitetslærer og forfatter udøvet stor indflydelse på bibelstudiet i Tyskland.

Bibliografi (i udvalg) 
 Commentarius in Apocalypsin (1828)
 Die poetischen Bücher des alten Bundes (1836-39)
 Die Profeten des alten Bundes (1840-41)
 Die drei ersten Evangelien (1850)
 Geschichte des Volks Israel bis zur Zerstörung Jerusalems (1851-55 i 6 bind)
 Alterthümer des Volks Israel
 Theologie des Alten und neuen Bundes (1871-75, 4 bind) 
 Über die geschichtliche Folge der semitischen Sprachen (1871)

Kilder 

 

Orientalister fra Tyskland
Teologer fra Tyskland
Faglitterære forfattere fra Tyskland
Tyskere i 1800-tallet
Ludwig Albrecht Gebhardi

Ludwig Albrecht Gebhardi (13. april 1735 — 26. oktober 1802) var en tysk historiker.

Hans vigtigste værker er hans bidrag til den i Halle udkommende store Allgemeine Weltgeschiehte; hvortil han skrev de bind, der handler om Danmark, Norge, Ungarn og de slaviske stater. De 32. og 33. dele af verdenshistorien, der indeholder Danmarks og Norges historie, udkom 1770 (oversat til dansk af J.E. Heilmann 1780—84).

Eksterne henvisninger 

 Værker af Gebhardi, inklusive den danske udgave af Kongeriget Norges Historie findes på Google Books

Historikere fra Tyskland
Personer fra Lüneburg
Christian Birch

Christian Birch (29. januar 1760 – 3. juni 1829) var en dansk embedsmand, søn af byskriver og mineralinspektør i København Andreas Birch, bror til biskop Andreas Birch og sognepræst Carl Christian Laurentius Birch.

Biografi 
Birch blev 1774 privat dimitteret, 1778 juridisk kandidat, studerede 1779-81 i Gøttingen, blev 1784 fuldmægtig i Finanskollegiet, 1787 sekretær i den extraordinære finanskommission, 1794 chef for Finanskollegiets sekretariat, var fra 1794-1800 tillige generallottoinspektør, blev 1800 kammerråd, 1801 assessor og 1808 deputeret i Finanskollegiet, samme år etatsråd, 1816 tillige medlem af direktionen for statsgælden og Den synkende Fond samt medlem af bestyrelsen for den almindelige pensionskasse og 1817 konferensråd. 

Han havde således erhvervet sig en fremragende stilling i centraladministrationen; men han havde også bestandig vist sig som en udmærket dygtig og flittig embedsmand, der i den for staten vanskelige finansperiode havde udført meget og byrdefuldt arbejde. Da opdagedes det pludselig i året 1820, at han i en lang årrække – for at dække tabene ved en ulykkelig og stedse stigende passion for at spille i Tallotteriet – havde benyttet sin stilling til at besvige Staten for meget betydelige beløb, og han blev i året 1821 af Højesteret dømt til at have sin ære og de ham betroede embeder forbrudt samt til at hensættes i fængsel på livstid.

Ægteskab 
Han var gift med Frederikke Louise Charlotte f. Rottbøll (26. april 1770 – 4. februar 1834), datter af biskop Christian Michael Rottbøll og Christine Hedevig f. Brix, som havde været lektrice hos enkedronning Juliane Marie. Hun delte mandens fængsel.

Kilder 

 

Kollegiedeputerede fra Danmark
Jurister fra Danmark
Livstidsdømte fra Danmark
Bedrageridømte fra Danmark
Danskere i 1700-tallet
Danskere i 1800-tallet
Konferensråder fra Danmark
Damp stenkreds

Damp stenkreds er en cirkulær kreds med en diameter på cirka 10 meter i en mindre skov i nærheden af Damp i Sydslesvig. Stenkredsen består af ni store sten (vandreblokke) og mindre rektangulære stensætninger. Stenene er opstillet mod de fire verdenshjørner. Derudover ses der stenlagte veje til stenkredsen og flere tærskelsten og brandsteder. En del af stenkredsen er tilvokset med bregner, mosser og brombær. Kredsen har formodentlig været anvendt som gravplads gennem en stor del af romersk jernalder. 

Stenkredsen blev først opdaget i 1964.

Eksterne henvisninger
 The Megalithic Portal 

Forhistoriske stensætninger
Svans
BLCK

BLCK er et studiealbum af den danske sanger og producer Troels Abrahamsen der også er forsanger i gruppen VETO. BLCK er Troels Abrahamsens 2. solo-udgivelse under eget navn.

Spor

Sange der ikke kom med på udgivelsen 
 "Swaat"

Udgivelses-formater 
 CD – super jewel case (med runde hjørner på coveret)
 LP med gratis digital download
 Digitalt som download
Det forventes desuden at udgivelsen vil komme på iTunes som en iTunes LP.

Fodnoter 

Album fra 2010
Sandhamn

Sandhamn er en svensk by i den stockholmske skærgård. Sandhamn er den sidste større skærgårdsby inden Østersøen.

Byen har kun hundrede faste indbyggere og har omkring 100.000 besøgende årligt.

I løbet af det 19. århundrede havde omkring 300 mennesker bosat sig i Sandhamn, hvilket gjorde det til en af de største bosættelser i skærgården.
 

Byer i Värmdö kommun
Spanien (flertydig)

Spanien har flere betydninger:

 Spanien – et land i Europa.
 Spanien (gade) – en gade i Århus.
Holmen (Flensborg)

Holmen (dansk) eller Holm (tysk) er en gågade i indre by i Flensborg. Gaden begynder ved Søndertorvet og ender ved Rådhusgade, hvor gågaden fortsætter som Storegade/Große Straße. Holmen og Storegade blev 1976 omdannet til gågade og danner sammen forbindelse mellem Sønder- og Nørretorvet. Da der endnu var sporvogne i Flensborg, gik en af hovedlinjerne til Aabenraagade gennem Holmen. 

På Holmen befandt sig indtil 1964 byens rådhus og hertugdømmets tidligere stænderhus. Bygningen var tegnet af Flensborg daværende stadsbygmester Laurits Albert Winstrup. På samme sted befinder sig nu stormagasinet Karstadt. Kun få meter fra Karstadt findes det 1986 åbnede indkøbscenter Holmpassage og det i november 2006 åbnede indkøbscenter Flensburg Galerie. Begge indkøbscentre er forbundet via en glasbro ved Søndergårdender. Holmen er ellers præget af gamle borgerhuse delvis fra byens blomstringsperiode i 1700-tallet. Købmandsgården på Holmen 45 er allerede nævnt i optegnelser fra 1436 som hjemsted for Sankt Knudsgildet. Senere gennemførte ejere flere ombygninger. Huset præges nu af den senbarokke facade ud mod hovedgaden. På Holmen 17 ligger Borgerforeningens forsamlingshus. Bygningens facade fik sit nuværende udseende i 1700-tallet og har tidligere tjent som dansk postgård. På Holmens midte står en brøndskulptur fra 1977 der afbilleder en siddende nøkke eller havfrue (Holmnixe).

I 2008 blev gaden saneret og fik en ny brostensbelægning.

Eksterne henvinsinger

Povl Leckband: Flensborgs bygningsarv, i Slesvigland 3/1991
Flensborg midtby  (pdf)

Gader i Flensborg
Veje i Tyskland
Gågader
Ester Brohus

Ester Brohus (født 18. august 1961 i Hjørring) er en dansk sanger og sangskriver.

Allerede som barn optrådte hun med sin familie med kristen musik, særligt gospel. Midt i 1980'erne begyndte hun at arbejde med sine egne sange med inspiration fra amerikansk countryrock. Hendes debutalbum The Perfect Way fra 1992 blev begyndelsen på en udvikling, der har gjort hende til en central kunstner i dansk country og folkrock. Titelsangen, der var skrevet af Søren Jacobsen og Ivan Pedersen, blev et stort hit. Søren Jacobsen har været guitarist på alle Brohus' albums.

Ved Dansk Grammy 2002 modtog hun tre priser for Poor Pretty Little Me, bl.a. prisen som bedste danske folk-sangskriver. I blev hun også nomineret til prisen "Årets danske folk-vokalist" ved Danish Music Awards Folk.

Diskografi 
 1992: The Perfect way
 1994: The Letter
 1995: Heart Of Desert Longing
 1998: Happy to be lonely
 2001: Poor Pretty Little Me
 2002: Come To Me
 2004: When Time Comes
 2006: The Perfect Way – Best Of
 2010: Coming Home
 2016: Game for the Gamblers
 2018: Heart Of The Country

Referencer

Eksterne henvisninger 
 Ester Brohus' hjemmeside 

Sangere fra Danmark
Sangskrivere fra Danmark
Countrymusikere
Personer fra Hjørring
Dansksprogede forfattere fra Danmark
Folkemusikere fra Danmark
Juliette Price

Elise Juliette Christiane Price (13. august 1831 i København – 4. april 1906 på Frederiksberg) var en dansk balletdanser.

Juliette Price var datter af mimikeren Adolph Price og danseren Flora Mathilde Henriette Lewin. Hun var den ældste i en søskendeflok på otte. To af hendes søskende, Sophie og Waldemar Price blev også balletdansere. Født i en slægt af gøglere og kunstnere begyndte Juliette Price allerede at optræde med familien som seksårig. I 1848 blev hun ved faderens mellemkomst optaget på Det Kongelige Teaters balletskole. Hun debuterede allerede året efter i partiet Eliza i Conservatoriet af August Bournonville. I 1851 blev hun udnævnt til solodanser.

Med tiden blev Juliette Price en af Bournonvilles mest fremtrædende solodanserinder, og i en lang række af hans mest berømte balletter er der partier koreograferet specielt til hende. Således for eksempel Eleonore i Kermessen i Brügge (1851), Ragnhild i Brudefærden i Hardanger (1853), Hilda i Et Folkesagn (1854), Senoritaen i La Ventana (1856), Rosa i Blomsterfesten i Genzano (1858) og Rosita i Fjernt fra Danmark (1860).

Da Bournonville i 1855 tog sin afsked som balletmester efter uoverensstemmelser med den nye teaterdirektør, Johan Ludvig Heiberg, fulgte Juliette Price med Bournonville til Wien. Her dansede hun et års tid, men uden at opnå international succes.
Hun trak sig tilbage som balletdanser allerede i 1865. Under en opførsel af Kermessen i Brügge gled hun i et blomsterblad og kom til skade med foden. Skaden viste sig at være så alvorlig, at hun var invalideret for livet.

Hun er begravet på Frederiksberg Ældre Kirkegård.

Fodnoter

Eksterne henvisninger 
 Juliette Price i Dansk Kvindebiografisk Leksikon
 Slægten Price 

Danskere i 1800-tallet
Juliette
Personer fra København
Personer fra Frederiksberg
Balletdansere fra Danmark
Personer i Dansk Biografisk Leksikon
Personer i Dansk Kvindebiografisk Leksikon
Ballerinaer fra Danmark
Jøder fra Danmark
Dansere fra Den Kongelige Ballet
Andres Serrano

Andres Serrano (født 15. august 1950 i New York) er en amerikansk kunstner og fotograf. 

Serranos arbejder har skabt stærke offentlige reaktioner i USA, og han er blandt andet blevet anklaget for blasfemi af medlemmer af den amerikanske kongres. Serranos mest kendte værk, Piss Christ, viser et krucifiks sænket ned i kunstnerens urin, værket hedder Piss Christ og er en del af en serie arbejder som benytter menneskelige kropsvæsker som kunstnerisk og metaforisk materiale. En anden meget omtalt bildeserie er The Morgue; en gruppe "portrætter" af brutalt omkomne og dræbte mennesker fra forskellige lighuse.

Ekstern henvisning 

 Serrano på Artcyclopedia

Fotografer fra USA
Kunstnere fra USA
Personer fra New York
Dansk Guitar Selskab

Dansk Guitar Selskab (DGS) er en forening, der arbejder for at udbrede og vedligeholde interessen for guitaren og guitarmusik.

DGS blev dannet i 1977, og siden har arrangeret koncerter med artister som Göran Sollscher, Luis Zea, Judicaël Perroy, Roland Dyens, John Mills, Marco Socias, Ana Vidovic, Zoran Dukic, Alvaro Pierri og Los Angeles Guitar Quartet.

Selskabet udgiver medlemsbladet Guitaren fire gange årligt og tilbyder medlemmerne fordele i form af rabat på koncerterne.

Eksterne henvisninger 
 Dansk Guitar Selskabs hjemmeside

Etableret i 1977
Guitar
Guitar Selskab
Andreas Birch (mineralog)

Andreas Birch (1. august 1716 i Rønne eller Allinge – 16. maj 1763 i København) var en dansk mineralog, bror til Niels Birch og far til Andreas og Christian Birch.

Han var søn af by-, birke- og herredsskiver Lars Andersen Birch og Marie Gummeløs og var fra 1740 kgl. lakaj. 6. januar 1753, altså i hans 37. år, blev udnævnt til mineralinspektør fra 19. august 1752 at regne. Allerede fra 1750 må han imidlertid have virket på lignende måde, således som det ses af titlen på et pragtfuldt foliomanuskript i det store kongelige bibliotek: Museum mineralogicum Danicum eller dansk Mineralkabinet, indeholdende danske og norske Metaller, Mineraler og Fossilier, som efter kgl. allernaadigste Befaling siden Anno 1750 ere dels fundne, samlede og udi en systematisk Orden beskrevne af Andreas Birch.

Han synes i det hele at være blevet meget benyttet, han havde således opsigt med forskellige af regeringen støttede forsøg på her at gøre porcelæn, og det er derfor forunderligt at se ham 7. juli 1758 blive udnævnt til byskriver i København efter, at han den 14. samme måned var blevet exam.jur. Han fik da også lov til at holde en fuldmægtig, og allerede året efter blev det pålagt ham på ny at have opsigt med landets mineralvæsen. I et af ham 1751 forfattet skrift skal han have fremsat forslag til oprettelsen af et lignende selskab som det senere kongelige danske landhusholdningsselskab. 1752 blev han tildelt Videnskabernes Selskabs første uddelte medalje for en samling mineraler. Ca. 1761 blev der, sikkert også på tilskyndelse af Birch, dannet et Mineralogisk selskab. Birch virkede også som brygger.

Han blev gift 21. april 1752 i Garnisons Kirke med Charlotte Marie Gardenholtz (20. september 1724 i Aurich, Ostfriesland – 4. april 1763 i Nyborg).

Referencer 
 Danske Jurister 1736-1936.

Geologer fra Danmark
Danskere i 1700-tallet
Embedsmænd fra Danmark
Mineraloger fra Danmark
Personer i Dansk Biografisk Leksikon
Museumsfolk fra Danmark
Personer fra Rønne
Bryggere fra Danmark
Jurister fra Danmark
Ufobortførelser

Ufobortførelser betegner indenfor ufologien oplevelsen af eller forestillingen om at have været hentet af ikke-jordiske væsener og ført bort fra Jorden; enten til noget, der opleves som et rumskib eller til bortførernes hjemplanet. Oplevelsen anses som nærkontakt af fjerde grad.

Oprindelse 
En af de tidligste kendte ufobortførelser var sagen om det amerikanske ægtepar Betty og Barney Hill. De blev angiveligt bortført den 13. september 1961 nær byen landsbyen Lanchester. Siden da er rapporter om ufobortførelser steget. Et kendetegn ved ufobortførelserne er, at de bortførte først et stykke tid efter hændelsen begynder svagt at huske noget om det, som skete. Mange begynder at drømme om det skete. De bortførte lader sig gerne komme under hyponose, hvor de får kommet med detajler om hændelsen. De føler ofte, at de ikke ønsker hændelsen, men da de føles sig i trance, hvor de ikke kan sige fra.

Der bør også nævnes Travis Walton, som blev bortført foran øjnene af sine venner, og vendte først tilbage 5 dage efter. Der er blevet skrevet en bog og lavet en spillefilm om hændelsen.

Skeptikere 
Skeptikere anser rapporter om bortførelser, som gerne omhandler smertefulde oplevelser, som rent opdigt eller sågar hallucinationer. De mener desuden, at massehysteri kan være skyld i rapporterne om bortførelser.

Carl Jungs syn 
Den kendte schweiziske psykolog Carl Jung mente, at alle individer kan skifte over til kollektiv ubevidsthed – et område af det ubevidste, som ifølge Jung indeholder viden afledt af erfaringerne fra hele menneskeheden og ikke individets erfaring. Dette lager indeholder universelle typer, kaldet arketyper. Jung mente, at arketyper opstår spontant i drømme eller syner, og de kan fremkalde stærke følelsemæssige og fantasiladede reaktioner. En af disse forestillinger var mandalaen, et tallerkenformet symbol, der kendetegnede fuldførelse eller tolitaitet. Jung fastslog dermed, at flyvende tallerkener måske ikke var rigtige ting, men nærmere mandalaer set på himlen af individer, der længtes efter harmoni og ligevægt.

Referencer

Kilder 
 Gæster fra rummet. Lademann, 1990. (Mystikkens verden) .
 The Official Travis Walton Homepage. http://www.travis-walton.com/

Bortførelser
Kidnapning
Bobby Bland

Robert Calvin "Bobby" Bland, også kendt som Bobby "Blue" Bland, (27. januar 1930 - 23. juni 2013) var en amerikansk blues- og soul-sanger.

Eksterne henvisninger 

Sangere fra USA
Personer fra Tennessee
Afroamerikanere
Herningsholm Å

Herningsholm Å er en 25-30 km lang å. Herningsholm Å er en del af Storåsystemet. Vandløbet hedder Herningsholm Å fra, hvor Hammerum Bæk løber i Hammerum Å på golfbanen bag Bilka i Herning, til Ørre (mellem Herning og Aulum) hvor den løber i Storåen. I dag får Herningsholm Å også store mængder vand fra Knudmosen, der ellers er en højmose, der har suget vandet op. Fra omkring 1880 begyndte man at grave grøfter for at dyrke græs i Knudmosen. Fra omkring 1920 blev Nordre og Søndre Kanal gravet i Knudmosen. De leder i dag overvejende overfladevand fra den gamle del af Herning By, Messecenter Herning og den sydlige del af Lind til Hammerum Å.
Herningsholm Å er i dag ledt uden om Gødstrup Sø.

Vandløb i Danmark
Herning
Kōbō Abe

Kōbō Abe (født 7. marts 1924, død 22. januar 1993) var en japansk forfatter dramatiker og filosof. Han anses for at være en af ​​de mest betydningsfulde japanske forfattere i det 20. århundrede og blev kendt både i Japan og internationalt for sine unikke og eksistentielle værker.

Abe begyndte sin karriere som maler og scenograf, men fandt hurtigt sin passion for skrivning. Han debuterede som forfatter i 1947 med romanen Karmas forbrydelse og skrev sidenhen en række bemærkelsesværdige værker.

Hans litterære stil er præget af surrealistiske elementer, dystopiske universer og en dyb eksistentiel uro. Abe udforskede ofte temaer som fremmedgørelse, identitet og menneskets forhold til teknologi og samfundet. Hans værker skildrer ofte absurde og mareridtslignende situationer og udfordrer læserens opfattelse af virkeligheden.

Nogle af Abe's mest berømte værker inkluderer romanen Kvinden i klitterne, der blev udgivet i 1962. Denne roman, der blev oversat til flere sprog, fik stor international anerkendelse og blev senere filmatiseret af Hiroshi Teshigahara. Abe skrev også skuespil som "The Man Who Turned into a Stick" og "Friends", der ofte blev opført på teaterscener i Japan.

Abe modtog flere priser i løbet af sin karriere, herunder Tanizaki-prisen og Yomiuri-Litteraturprisen. Hans indflydelse på japansk litteratur og eksperimenterende skrivestil har fortsat at inspirere generationer af forfattere både i Japan og internationalt.

Kōbō Abe's originale og tankevækkende værker har sikret ham en plads som en af ​​de mest indflydelsesrige og nyskabende forfattere i japansk litteraturhistorie.

Skønlitterære forfattere fra Japan
Personer døde af hjertestop
Dag Frøland

Dag Frøland (16. september 1945 – 26. januar 2010) var en norsk komiker, revykunstner og sanger, som var bedst kendt for sine underholdningsarrangementer i Oslo i løbet af 1970'erne og 1980'erne.

Han blev blev født i Volda i 1945, og voksede op i Fredrikstad, han boede sammen med sin bedstefar efter hans forældres skilsmisse. I løbet af sin barndom boede han i Aurdal og Oslo. Hans radiodebut fandt sted i 1952, da han var syv år og fire år senere udgav han sin første plade. I hans tidlige teenageår blev han aktiv forfatter, og i en alder af 14 år begyndte han at arbejde for Aftenposten. Efter han gik ud af folkeskolen, begyndte han at studere medicin, men senere fokuserede han mere på en karriere inden for underholdningen. Han var bror til medicinprofessor Stig Frøland.

I 1967 indspillede han sin version af "Du ska få en dag i mårå" (melodi: Otto Nielsen, tekst: Alf Prøysen) på en enkelt disk til Columbia.

Han døde den 26. januar 2010 i sit hjem, i en alder af 64 år.

Eksterne henvisninger 
 

Sangere fra Norge
Komikere fra Norge
Nybro (Herning Kommune)

Nybro ligger i Midtjylland og er en bro og en lille bebyggelse i Ørre Sogn, ca. 5 kilometer sydøst for Aulum og 15 nord for Herning. Nybro ligger i Region Midtjylland og hører til Herning Kommune.

Bebyggelsen og broen er beliggende ved et gammelt vadested og den gamle vandmølle Nybro Mølle, hvor Sunds Nørreå løber ud i Storåen. 5 vandløb mødes i området omkring Nybro, hvilket fra gammel tid har har gjort stedet centralt for passage mellem det vestlige- og østlige Jylland. Der er et stort dambrug ved Sunds Nørreå, men der er planer om at nedlægge det af natur og forureningshensyn.

Lokaliteter i Herning Kommune
Chat Noir

Chat Noir er et norsk revyteater, der blev grundlagt af Bokken Lasson i Oslo (dengang Christiania) i 1912. 

Chat Noir blev et kulturelt mødested, med kunstnere som Christian og Oda Krohg som ledende skikkelser. Deres søn Per Krohg malede de første dekorationer. Til at begynde med var Chat Noir en litterær kabaret.

Etableret i 1912
Bygninger, konstruktioner og anlæg i Oslo
Kultur i Oslo
John Warcup Cornforth

Sir John Warcup Cornforth Jr., AC, CBE, FRS, FAA (7. september 1917 – 8. december 2013) var en australsk-britisk kemiker. Han modtog nobelprisen i kemi i 1975 for sit arbejde med stereokemien i enzym-katalyserede reaktioner, og er dermed den eneste nobelprisvinder, der er født i New South Wales.

Cornforth forskede i enzymer, der kan katalyserer ændringer i organiske forbindelser, substratet, ved at tage hydrogenatomers plads i en subtrats kæde og ringe. I sine synteser og beskrivelser af forskellige terpener, olefiner, og steroider fastslog Cornforth specifikt hvilken gruppe af hydrogenatomer i substratet der blev erstattet af et enzym, så han kunne lave en detaljeret biosyntese af kolesterol. Han modtog nobelprisen i kemi i 1975 sammen med Vladimir Prelog, og han blev slået til ridder i 1977.

Referencer 

Nobelprismodtagere i kemi
Nobelprismodtagere fra Storbritannien
Nobelprismodtagere fra Australien
Kemikere fra Storbritannien
Kemikere fra Australien
Videnskabsfolk fra Australien
Modtagere af Copleymedaljen
Personer fra Sydney
Modtagere af Royal Medal
Carl Th. Dreyer Prisen

Carl Th. Dreyer Prisen er en dansk filmpris, der uddeles til fortrinsvis til yngre filminstruktører og andre filmfolk som en anerkendelse for en fremragende kunstnerisk indsats. Prisen uddeles hvert år omkring Carl Th. Dreyers fødselsdag, 3. februar ­– første gang i 1991. Med prisen følger et legat på 30.000 kr. eller 50.000 kr., afhængigt af om der er en eller to prismodtagere det givne år.

Prisen uddeles af Carl Th. Dreyers Mindefond, hvis midler stammer fra en fast procentdel af de løbende indtægter fra salg og udlejning af Dreyers klassiker Jeanne d'Arcs lidelse og død fra 1928.

Modtagere 
 1991: Susanne Bier
 1992: ikke uddelt
 1993: Birger Larsen
 1994: Janus Billeskov Jansen
 1995: Niels Vørsel
 1996: Lars von Trier
 1997: Bo hr. Hansen
 1998: Jonas Elmer
 1999: Christian Braad Thomsen og Thomas Vinterberg
 2000: Lotte Svendsen og Nicolas Winding Refn
 2001: Lone Scherfig og Per Fly
 2002: Ole Christian Madsen og Åke Sandgren
 2003: Annette K. Olesen og Jesper W. Nielsen
 2004: Christoffer Boe
 2005: Max Kestner
 2006: Dagur Kári
 2007: Niels Arden Oplev
 2008: Morten Hartz Kaplers
 2009: Henrik Ruben Genz
 2010: Nils Malmros
 2011: Michael Noer og Tobias Lindholm
 2012: Mads Brügger
 2013: Nikolaj Arcel
 2014: Manuel Alberto Claro og Jan Troell (ærespris)
 2015: Anders Østergaard
 2016: Martin Zandvliet
 2017: Puk Grasten og Christian Tafdrup
 2018: Hlynur Pálmason
 2019: Isabella Eklöf

Henvisninger

Eksternt link 
Carl Th. Dreyer websitet om Carl Th. Dreyer Prisen:  http://www.carlthdreyer.dk/OmDreyer/Biografi/Dreyer-prisen.aspx 

Dreyer, Carl Th. Prisen
Prisen